Αρ.Παρ. 33_19092026
ΘΕΜΑ: Καταγγελία για δημοσίευμα του «Πολίτη» – Αναγνωρισιμότητα προσώπου και αναφορές σε ζητήματα ψυχικής υγείας
Αξιότιμα μέλη της Επιτροπής Δημοσιογραφικής Δεοντολογίας,
Θα ήθελα να υποβάλω επίσημη καταγγελία σχετικά με το δημοσίευμα της εφημερίδας «Πολίτης» με τίτλο «Εξανάγκασαν καθηγήτρια σε παραίτηση – Ερωτήματα για τον χειρισμό της υπόθεσης», ημερομηνίας 19/09/2026.
Η καταγγελία μου αφορά κυρίως τον τρόπο με τον οποίο παρουσιάζεται το πρόσωπο στο οποίο αναφέρεται το δημοσίευμα, καθώς και τις αναφορές σε ζητήματα που αφορούν την ψυχική του υγεία.
Παρότι το πρόσωπο δεν κατονομάζεται, θεωρώ ότι από το σύνολο των πληροφοριών και των επιμέρους στοιχείων που δημοσιεύονται καθίσταται αναγνωρίσιμο σε άτομα του επαγγελματικού και κοινωνικού του περιβάλλοντος. Ως εκ τούτου, η μη αναφορά του ονόματος δεν φαίνεται, από μόνη της, να διασφαλίζει την ανωνυμία του.
Ιδιαίτερα προβληματική θεωρώ την αναφορά σε ζητήματα που αφορούν την ψυχική υγεία του προσώπου. Πρόκειται για εξαιρετικά προσωπική και ευαίσθητη πτυχή της ιδιωτικής ζωής ενός ανθρώπου. Η δημοσιοποίηση τέτοιων πληροφοριών μπορεί να προκαλέσει σοβαρή προσβολή της προσωπικότητας και της αξιοπρέπειάς του, καθώς και κοινωνικό ή επαγγελματικό στιγματισμό, ιδίως όταν το πρόσωπο είναι αναγνωρίσιμο.
Θα ήθελα, επομένως, να εξετάσετε κατά πόσο το συγκεκριμένο δημοσίευμα συνάδει με τις αρχές της δημοσιογραφικής δεοντολογίας, και ειδικότερα:
• κατά πόσο προστατεύεται επαρκώς η ταυτότητα και η ιδιωτική ζωή του προσώπου, δεδομένου ότι μπορεί να καταστεί αναγνωρίσιμο από τα στοιχεία που δημοσιεύονται,
• κατά πόσο ήταν δημοσιογραφικά αναγκαία η αναφορά σε ζητήματα που αφορούν την ψυχική του υγεία,
• κατά πόσο η δημοσιοποίηση τέτοιων πληροφοριών ήταν αναλογική προς το υποτιθέμενο δημόσιο ενδιαφέρον της υπόθεσης,
• και κατά πόσο η παρουσίαση του συγκεκριμένου ζητήματος τηρεί τις προβλέψεις της δημοσιογραφικής δεοντολογίας σχετικά με τον σεβασμό της ανθρώπινης αξιοπρέπειας και της ιδιωτικής ζωής.
Παρακαλώ όπως εξετάσετε το δημοσίευμα και τις συγκεκριμένες αναφορές υπό το πρίσμα του Κώδικα Δημοσιογραφικής Δεοντολογίας και μου γνωστοποιήσετε το αποτέλεσμα της εξέτασης της καταγγελίας μου.
Παρακαλώ επίσης να ληφθεί υπόψη ότι η καταγγελία δεν αφορά απλώς τη δημοσίευση μιας είδησης, αλλά συγκεκριμένα τον τρόπο με τον οποίο παρουσιάζονται προσωπικές πληροφορίες που μπορούν να οδηγήσουν στην αναγνώριση του προσώπου και, ιδίως, πληροφορίες σχετικά με την ψυχική του υγεία.
Με εκτίμηση,
Μαιρη Βασιλειου

